Kupiškio seniūnija
Kupiškio seniūnija – administracinis-teritorinis vienetas Kupiškio rajono savivaldybėje. Seniūnijos teritorijoje veikia Antašavos ir Šepetos Almos Adamkienės pagrindinės mokyklos, du laisvalaikio centrai, trys kaimo bibliotekos, Virbališkių ir Antašavos ugniagesių komandos. Virbališkių kaime, buvusios mokyklos patalpose įsteigtas Kupiškio socialinių paslaugų centro padalinys Krizių centras. Seniūnijos valdos supa tris ketvirtadalius Kupiškio miesto. Beveik perpus jas dalija Kupiškio marios, išsiliejusios 1984 m. užtvenkus Lėvens upę. Šis tvenkinys nuo priemiesčio Aukštupėnų ir Paketurių kaimų, išsidėsčiusių priešingose jo pusėse, tęsiasi 25 km į šiaurę iki Rokiškio rajono. Seniūnijai priklauso 31 kapinės, iš jų 8 veikiančios ir 23 neveikiančios. Kiekvienais metais seniūnijos pastangomis jos prižiūrimos, šienaujamos, šalinami pavojingi medžiai, atliekami kai kurie smulkaus remonto darbai.